Europos Parlamento rezoliucija dėl AIDS



Oficialusis leidinys 316 E , 22/12/2006 p. 0366 - 0370



P6_TA(2006)0526 AIDS Europos Parlamento rezoliucija dėl AIDS Europos Parlamentas, - atsižvelgdamas į savo 2006 m. liepos 6 d. rezoliuciją pavadinimu "ŽIV/AIDS. Laikas veikti" [1] ir į savo 2004 m. gruodžio 2 d. rezoliuciją dėl Pasaulinės AIDS dienos [2], - atsižvelgdamas į 2006 m. gruodžio 1 d. minimą Pasaulinę AIDS dieną ir jos temą: "Atskaitomybė: sustabdyti AIDS, ištesėti pažadą", - atsižvelgdamas į 2006 m. lapkričio 21 d. paskelbtą UNAIDS [3] 2006 m. informaciją apie AIDS epideminę padėtį, - atsižvelgdamas į 2006 m. gegužės 31 d. - birželio 2 d. surengtą JT Aukščiausiojo lygio susitikimą, kuriame buvo siekiama įvertinti pažangą, pasiektą įgyvendinant Įsipareigojimo deklaraciją dėl ŽIV/AIDS, - atsižvelgdamas į XVI tarptautinę konferenciją AIDS tema, kuri 2006 m. rugpjūčio mėn. vyko Toronte, - atsižvelgdamas į 2005 m. balandžio 27 d. Komisijos komunikatą Europos Parlamentui ir Tarybai Europos kovos su ŽIV/AIDS, maliarija ir tuberkulioze išorės veiksmų programą (2007-2011 m.), kuri apims visas besivystančias šalis (COM(2005)0179), - atsižvelgdamas į 2005 m. gruodžio 15 d. Komisijos komunikatą Tarybai ir Europos Parlamentui dėl kovos su ŽIV/AIDS Europos Sąjungoje ir kaimyninėse šalyse 2006-2009 m. (COM(2005)0654), - atsižvelgdamas į G8 šalių vadovų susitikimą 2005 m. liepą Gleneagles ir JT 2005 m. įsipareigojimą pasiekti, kad iki 2010 m. būtų užtikrinta visuotinė prieiga prie prevencinio gydymo ir slaugos, - atsižvelgdamas į Darbo tvarkos taisyklių 103 straipsnio 4 dalį, A. kadangi nuo pirmojo prieš 25 metus užfiksuoto AIDS atvejo daugiau kaip 25 mln. žmonių mirė nuo šios ligos, B. kadangi anot 2006 m. lapkričio 21 d. UNAIDS atnaujinto pranešimo, 2006 m. buvo užfiksuota 4,3 mln. naujai užsikrėtusiųjų, iš jų - 2,8 mln. (65 proc.) vien tik į pietus nuo Sacharos esančiose šalyse, C. kadangi daugiau kaip 95 proc. iš 39,5 mln. nuo ŽIV/AIDS kenčiančių viso pasaulio žmonių gyvena besivystančiose šalyse, D. kadangi yra požymių, kad nuo 2004 m. užsikrėtimų skaičius Rytų Europos ir Centrinės Azijos šalyse padidėjo daugiau kaip 50 proc. ir tik keliose šalyse pastaruoju metu užsikrėtimų skaičius sumažėjo, E. kadangi iš 6,8 mln. ŽIV užsikrėtusių asmenų, gyvenančių šalyse, kuriose gaunamos pajamos yra mažos arba vidutinės, kuriems reikia antiretrovirusinio gydymo, tik 24 proc. turi prieigą prie būtino gydymo, F. kadangi apskaičiuota, kad pasaulyje esama 15 mln. našlaičių, kurių tėvai mirė nuo ŽIV/AIDS, o vien tik į pietus nuo Sacharos esančiose šalyse - 12,3 mln. tokių našlaičių, G. kadangi tik 5 proc. ŽIV užsikrėtusių vaikų suteikiama medicinos pagalba, o mažiau kaip 10 proc. našlaičių, kurių tėvai mirė nuo AIDS/ŽIV, gauna finansinę pagalbą, H. kadangi vyresnieji broliai ir seserys bei seneliai dažnai imasi atsakomybės už didelį našlaičių, kurių tėvai mirė nuo AIDS, skaičių, ir dėl to, kad nuo ŽIV/AIDS miršta jauni suaugę žmonės, kai kuriose šalyse ima trūkti mokytojų, slaugių, gydytojų ir kitų svarbių sričių specialistų, I. kadangi AIDS turi neproporcingų padarinių ekonomiškai veiklių jaunų žmonių kartai, J. kadangi moterys sudaro 50 proc. pasaulyje gyvenančių ŽIV užsikrėtusių asmenų ir 60 proc. Afrikoje gyvenančių ŽIV užsikrėtusių asmenų, K. kadangi Tūkstantmečio vystymosi tikslų (TVT) bus galima pasiekti tik į TVT tvarkaraštį įtraukus lytinės ir reprodukcinės sveikatos klausimus; L. kadangi lytinė ir reprodukcinė sveikata yra neatsiejamai susijusi su ŽIV ir kitų su skurdu susijusių ligų prevencija, M. kadangi ŽIV užsikrėtę asmenys turi specialių reprodukcinės sveikatos poreikių šeimos planavimo, saugaus gimdymo ir kūdikių maitinimo krūtimi požiūriu, kurie dažnai nepakankamai įvertinami nepaisant to, kad epidemija vis labiau veikia moteris, N. kadangi JAV G. Bušo administracija ir toliau stabdo finansavimą vystymo veikla užsiimančioms ne Jungtinių Valstijų nevyriausybinėms organizacijoms (NVO), kurios teikia patarimus daugybei reprodukcinės sveikatos tarnybų ir kadangi didžiausią finansavimo šiai spragai užtaisyti dalį sudaro ES lėšos, skiriamos skurdžiausioms šalims; O. kadangi 1994 m. tarptautinė konferencija gyventojų skaičiaus ir vystymosi klausimais ir tolesni veiksmai, kurių buvo imtasi 1999 ir 2004 m., dar kartą patvirtino, kad svarbu padidinti moterų prieigą prie mokslo, informacijos ir slaugos lytinės ir reprodukcinės sveikatos požiūriu ir taip joms suteikti daugiau galių ir pasirinkimo galimybių, P. kadangi praėjus penkeriems metams po to, kai buvo paskelbta Dohos deklaracija, turtingoms šalims nepavyksta įgyvendinti savo įsipareigojimo užtikrinti besivystančioms šalims prieigos prie pigesnių gyvybę gelbstinčių vaistų, Q. kadangi praėjus penkeriems metams po Dohos deklaracijos, kurioje buvo skelbiama, kad "kiekviena PPO valstybė narė turi teisę teikti privalomas licencijas ir laisvę nustatyti pagrindus, kuriais šios licencijos teikiamos", PSO perspėja, kad 74 proc. vaistų nuo AIDS vis dar priklauso monopolijoms, o 77 proc. Afrikos gyventojų vis dar neturi prieigos prie AIDS gydymo, R. kadangi nuo 2000 m. dėl didžiulės nepatentuotų vaistų konkurencijos gydymo pirmosios būtinybės vaistais nuo AIDS kaina vienam pacientui nuo 10 tūkst. JAV dolerių sumažėjo iki 130 JAV dolerių, o gydymo tolesnės svarbos vaistais, kurių ligoniams reikia, kai atsiranda natūralus atsparumas, kainos išlieka aukštos daugiausia dėl padidėjusio patentų naudojimo pagrindinėse šalyse, kuriose gaminami nepatentuoti vaistai, S. kadangi derantis dėl dvišalių prekybos sandėrių jokiais susitarimais neturėtų būti ribojama tai, kaip šalys gali naudoti visuomenės sveikatos apsaugos priemones, ŽIV/AIDS pasaulyje 1. reiškia didelį susirūpinimą dėl ŽIV/AIDS paplitimo ir kitų epidemijų, kurios plinta tarp skurdžiausių pasaulio gyventojų, dėl dėmesio ŽIV/AIDS prevencijai trūkumo, prieigos prie pagrindinių vaistų nebuvimo, nuolat nepakankamo finansavimo ir didžiųjų epidemijų mokslinių tyrimų trūkumo; 2. pabrėžia vyriausybių, sveikatos paslaugų teikėjų, vaistų pramonės, NVO ir pilietinės visuomenės bei kitų su prevencija, gydymu ir slauga susijusių veikėjų atskaitomybės svarbą; 3. ragina tarptautinius donorus dirbti ir užtikrinti, kad ŽIV prevencijos programos pasiektų labiausiai užsikrėsti rizikuojančius žmones, nes UNAIDS išvadose nurodoma, kad šios pažeidžiamos grupės neturi prieigos prie prevencijos programų; 4. pabrėžia, kad ES turėtų finansuoti specialiąsias programas, kad dėl AIDS epidemijos nukentėję vaikai (praradę vieną arba abu tėvus ar patys užsikrėtę šia liga) būtų toliau mokomi ir remiami; 5. ragina visų pagalbos programų vykdytojus užtikrinti, kad pradėjus ligonio gydymo kursą būtų suteikiamas nepertraukiamas finansavimas nuolatiniam gydymui, taip siekiant užkirsti kelią tam, kad rastųsi atsparumas vaistams, kuris paprastai randasi dėl to, kad gydymas pertraukiamas; 6. pabrėžia būtinybę, kad ES finansuotų programas, kuriomis siekiama apsaugoti moteris nuo visų smurto formų, dėl kurių plinta AIDS, ir užtikrinti, kad aukos gautų prieigą prie sveikatos paslaugų ir galimybę vėl integruotis į visuomenę bei pašalinti priešišką nusistatymą, kurio dažnai laikomasi tokių nusikaltimų aukų atžvilgiu; 7. pabrėžia poreikį, kad ateinančiais metais aukotojai skirtų daugiau lėšų kontraceptinėms priemonėms, taip pat prezervatyvams, skirtiems apsisaugoti nuo ŽIV, siekiant panaikinti šių priemonių trūkumą ir suteikti galimybių jų įsigyti; 8. ragina TVF nebetaikyti monetarinių sąlygų ir piniginių ribų, dėl kurių šalys privalo apriboti išlaidas visuomenės sveikatai ir švietimui; 9. ragina naujai išrinktus JAV Kongreso narius persvarstyti G. Bušo administracijos "absoliutaus nutildymo" taisyklę, pagal kurią blokuojamas visų ne JAV NVO finansavimas visoms reprodukcinės sveikatos organizacijoms, kurios teikia patarimus abortų klausimais ir ragina Komisiją ir valstybes nares užtikrinti, kad JAV atsisakytų savo "absoliutaus nutildymo" taisyklės, taikomos reprodukcinės sveikatos išlaidoms; 10. kartoja, kad nerimauja, kaip neseniai pabrėžė ir PSO, dėl to, kad kai kurių Afrikos šalių vyriausybės taiko prekybos ar importo mokesčius antiretrovirusiniams ir kitiems vaistams ir dėl to šie vaistai tampa neįperkami skurdžiai gyvenančioms bendruomenėms; ragina Komisiją tai ištirti ir paraginti vyriausybes nebetaikyti šių mokesčių; Lytinė ir reprodukcinė sveikata 11. pabrėžia, kad kuriant strategijas, kurios būtinos siekiant veiksmingai kovoti su ŽIV/AIDS epidemija, reikia atsižvelgti į bendrą prevencijos, švietimo, slaugos ir gydymo koncepciją bei šiuo metu naudojamas technologijas, pagerinti prieigą prie gydymo paslaugų ir skubiai kurti vakcinas; 12. ragina Europos Komisiją ir valstybių - Europos Sąjungos partnerių - vyriausybes užtikrinti, kad valstybių nacionalinės strategijos dokumentuose sveikatai ir švietimui, ypač kovai su ŽIV/AIDS bei lytinei ir reprodukcinei sveikatai, būtų teikiama pirmenybė; 13. ragina Komisiją ir valstybes nares remti programas, kuriomis būtų siekiama kovoti su homofobija, ir panaikinti kliūtis, trukdančias veiksmingai kovoti su liga, ypač Kambodžoje, Kinijoje, Indijoje, Nepale, Pakistane, Tailande ir Vietname bei Lotynų Amerikoje, kur daugėja įrodymų apie ŽIV protrūkius tarp vyrų, kurie lytiškai santykiauja su vyrais; 14. išreiškia susirūpinimą, kad Jungtinių Tautų jungtinės ŽIV/AIDS prevencijos programos (UNAIDS) pranešime pabrėžiama, kad daugelyje šalių, taip pat tose, kuriose epidemija daro didelį poveikį, žinios apie saugius lytinius santykius ir ŽIV tebėra nepakankamos; atsižvelgdamas į tai, ragina, kad reprodukcinės ir lytinės sveikatos tarnybos į savo veiklą įtrauktų informaciją, švietimą ir patarimų teikimą atsakingo seksualinio elgesio ir veiksmingos lytiniu keliu plintančių ligų, taip pat ŽIV, prevencijos klausimais; 15. pritaria tam, kad į Septintąją mokslinių tyrimų pagrindų programą buvo įtraukti ŽIV/AIDS moksliniai tyrimai ir ragina remti vakcinų ir mikrobicidų, besivystančioms šalims tinkamų diagnostikos ir kontrolės priemonių, epidemijos plitimo būdų bei socialinių ir elgesio tendencijų mokslinius tyrimus; pabrėžia tai, kad moterims turi būti sudaryta galimybė dalyvauti visuose klinikiniuose tyrimuose, įskaitant vakcinų bandymus; 16. ragina investuoti į moterų taikomų prevencijos būdų pvz., mikrobicidų, moteriškų prezervatyvų ir prievartos aukų poekspozicinės profilaktikos plėtrą; Prieiga prie vaistų 17. ragina vyriausybes pasinaudoti visomis joms pagal Susitarimą dėl intelektinės nuosavybės teisių aspektų, susijusių su prekyba (TRIPS) prieinamomis galimybėmis, pvz., privalomomis licencijomis, o PSO ir PPO bei jų narius ragina peržiūrėti visą TRIPS susitarimą, siekiant pagerinti prieigą prie vaistų; 18. ragina Komisiją ir valstybes nares pripažinti, kad praėjus penkeriems metams po to, kai buvo priimta Dohos deklaracija, tapo aišku, kad jos įgyvendinti nepavyko, nes PPO iki šiol negavo jokio pranešimo iš jokios būtinuosius vaistus eksportuojančios ar importuojančios šalies bei ji negavo jokio iš pranešimo, kaip numatyta 2003 m. rugpjūčio 30 d. sprendime; 19. ragina Komisiją ir valstybes nares kartu su besivystančiomis šalimis PPO imtis būtinų žingsnių siekiant pakeisti TRIPS susitarimą ir jo straipsnį, paremtą 2003 m. rugpjūčio 30 d. sprendimu, ypač siekiant atsisakyti sudėtingų ir daug laiko reikalaujančių privalomųjų licencijų suteikimo procedūrinių etapų; 20. tuo tarpu drąsina ir ragina visas valstybes nares, kurios susiduria su didelio masto epidemija, nedelsiant pasinaudoti TRIPS susitarimo 30 straipsniu ir gauti būtinus vaistus nemokant patento mokesčių teisių savininkui; 21. ragina Komisiją ES įnašą į pasaulinį kovos su ŽIV/AIDS, maliarija ir tuberkulioze fondą padidinti iki 1 mlrd. EUR, kaip Europos Parlamentas aiškiai pareikalavo pirmiau minėtoje savo 2004 m. gruodžio 2 d. rezoliucijoje, ir ragina visas valstybes nares bei G8 grupės nares 2007 m. iki 7 mlrd. EUR, o 2008 m. - iki 8 mlrd. EUR padidinti savo įnašą siekiant užtikrinti, kad UNAIDS turėtų pakankamai lėšų, kurios yra būtinos mažinant epidemijų mastą; 22. pritaria 2005 m. JT Pasaulio valstybių ir vyriausybių vadovų susitikime, kuriame buvo raginama iki 2010 m. užtikrinti visuotinę prieigą prie ŽIV/AIDS prevencijos paslaugų, gydymo ir slaugos, prisiimtiems įsipareigojimams; tačiau mano, kad reikia sukurti aiškų visuotinės prieigos finansavimo planą ir nustatyti tarptautinius ir tarpinės pažangos tikslus; 23. ragina ES paaiškinti, kad ji nereikalaus, kad TRIPS-plius priemonės būtų įtrauktos į Ekonominės partnerystės susitarimus (EPS) ir kad besivystančioms šalims bus užtikrinta laisvė savo nuožiūra naudoti TRIPS teikiamas galimybes; 24. pabrėžia, kad geros visuomenės sveikatos paslaugos, įskaitant mokslinių tyrimų sąlygas, yra būtinos siekiant kovoti su epidemija ir nepritaria tam, kad būtų taikomos sąlygos, nulemsiančios šių paslaugų liberalizavimą; 25. ragina daugiau investicijų skirti pediatrinių vaistų kūrimui ir tobulinimui; 26. ragina remti regioninės ir valstybinės nepatentuotų vaistų pramonės augimą paveiktose zonose siekiant pagerinti prieigą prie įperkamų vaistų; * * * 27. paveda savo Pirmininkui perduoti šią rezoliuciją Tarybai, Komisijai, ES ir AKR regiono vyriausybėms, TVF, Jungtinių Valstijų vyriausybei, JT Generaliniam Sekretoriui ir UNAIDS, JT Vystymo Programai ir JT Gyventojų Fondui. [1] Priimti tekstai, P6_TA(2006)0321. [2] OL C 208 E, 2005 8 25, p. 58. [3] Jungtinių Tautų ŽIV/AIDS prevencijos programa. --------------------------------------------------